Ráérne Zsótér István helyettesítésére
Nem tudja Szabó József, hogy a mindszenti polgármester miért nem szeretné õt alpolgármesternek. A többség által támogatott jelölt szerint szó sincs személyes ellentétrõl, de a politikának sincs köze ehhez. Zsótér polgármester túl elfoglaltnak tartja a vállalkozót a helyettesi poszt betöltéséhez. Szabó állítja: meg tudna birkózni a feladattal.
Fogalma sincs arról a mindszenti Szabó Józsefnek, mi az oka annak, hogy a kisváros polgármestere Zsótér István nem támogatja alpolgármesterségét. A térinformatikai céget vezetõ helybeli vállalkozó szerint annyi biztos, nem személyes ellentétrõl van szó. A mindszenti képviselõk immár kétszer próbáltak alpolgármestert választani, eredménytelenül. Zsótér elõször Kecskeméti Jánost, egykori elõdjét, majd Gyenes Jánost – az elmúlt négy évben volt alpolgármestert –, jelölte a posztra, ám a képviselõk többségétõl egyikük sem kapott bizalmat.
Szabó József jelöltsége már az elsõ voksoláson is napirenden volt. Csak éppen nem a polgármester, hanem a jobboldal, és néhány független képviselõ szerette volna a városvezetõ helyetteseként látni. Ezek a városatyák a két sikertelen voksolás után is kitartanak a mindszenti vállalkozó jelölése mellett. Zsótér szerint Szabó József – aki informatikai és területfejlesztési tanácsnok – és vállalkozó, azért nem megfelelõ alpolgármesternek, mert rendkívül elfoglalt.
A vállalkozó viszont azt mondja, össze tudja egyeztetni a feladatait. Megjegyezte: az alpolgármesteri munkájában számítana képviselõtársaira is. A városvezetõ helyetteseként szívesen foglalkozna a beruházásokkal, így például a szennyvízcsatornázással.
Szabót egyáltalán nem bántja ez a huzavona, azaz, hogy a polgármester nem akarja a helyettesének. Már csak azért sem foglalkozik ezzel, mert a képviselõk többsége viszont õt szeretné látni az alpolgármesteri székben. Arra a kérdésre, hogy esetleg a fideszes támogatás miatt nem kívánatos a jelöltsége, elmondta: bár jobboldali érzelmû, egyik pártnak sem tagja. Szerinte a politikának nincs köze mindehhez.
– A polgármester a tizenhárom képviselõ közül kettõt már jelölt, tizenegyet jelölhet még alpolgármesternek, így akár jövõ októberre be is tölthetem a tisztséget – jegyezte meg végezetül tréfásan Szabó József.